இவர்களின் சினிமாக்களிலும், டிராமாக்களிலும் தான் இதைக் காணமுடியும். சாணிப்பால் கொடுத்து உதைத்துத் துன்புறுத்திய காலத்தில், ஆண்டை வீட்டு மாந்தோப்பில் மட்டும் வீசிய புயலில் மாம்பிஞ்சுகள் உதிர்ந்து போகவில்லையா ? டாக்கடையில் தனிக்கிளாசு வைத்த காலத்தில், முதலாளியின் குடிநீரில் சிறுநீர் கலந்தது எதற்காம் ? உண்ட வீட்டுக்கு ரெண்டகம் என்று ஆண்டை புலம்பிக் கொண்டிருக்கையில், ‘மாடா ஒழச்சேனே, மம்பட்டியா தேய்ஞ்சேனே ‘ என்று சொல்லி ஆண்டையில் இடத்தில் நாயைப் பிரதானப்படுத்தியது எதற்காம் ? ஆண்டை அடிமை உறவு நிலையிலும் எதிர்ப்பு இருந்தே வந்திருக்கிறது. இந்தப் பகையுணர்வு மேற்சாதியினரைப் பொறுத்தவரையில் சாதி வைபவங்களில், குழு வழிபாடுகளில் வர்க்க உணர்வாக பரிணமிக்காது, தலித்துக்கு எதிரான ஒற்றுமை என்றளவில் இன்று வரை நிலவி வருவதாலே, இங்கு வர்க்க உணர்வு காயடிக்கப்பட்டு, மேற்சாதியும் பிற்பட்ட சாதியும் இணைந்த கலவையாக ‘முற்போக்குச் சக்திகள் ‘ என்ற பெயரில் கேலிக்கூத்தாக வடிவமெடுத்தது.